*Likumprojekts*

**Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā**

Izdarīt Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (Latvijas Republikas Saeimas un Ministru Kabineta Ziņotājs, 2008, 16. nr.; 2009, 2. nr.; [Latvijas Vēstnesis](https://likumi.lv/ta/id/307811), 2009, 196., 205. nr.; 2011, 60. nr.; 2012, 100. nr.; 2013, 187., 227. nr.; 2014, 172., 257. nr.; 2015, 124. nr.; 2016, 31., 115. nr.; 2017, 132., 222. nr.; 2018, 89., 220. nr.; 2019, 129. nr.; 2021, 121B. nr.) šādus grozījumus:

1. 5.1pantā:

izteikt otro daļu šādā redakcijā:

“(2) Likuma subjektiem šajā likumā noteikto pienākumu izpildei ir tiesības pieprasīt un par abonēšanas maksu saņemt no Valsts ieņēmumu dienesta reģistriem, Sodu reģistra, Valsts vienotās datorizētās zemesgrāmatas, Transportlīdzekļu un to vadītāju valsts reģistra un Iedzīvotāju reģistra ierakstus un ziņas šā likuma [10.1](https://likumi.lv/ta/id/178987#p10.1) panta pirmās daļas 2. punktā un [41.](https://likumi.lv/ta/id/178987#p41) panta otrās daļas 2., 3., 4., 5., 6. un 7. punktā minētajā apjomā, kā arī glabāt un citādi apstrādāt minēto informāciju.”;

papildināt pantu ar 5.1 daļu šādā redakcijā:

“(51) Maksu par šā panta otrajā daļā minētās informācijas saņemšanu likuma subjektiem nosaka atbilstoši reģistru informācijas sistēmas abonēšanas maksai administratīvo izmaksu apmērā.”;

izslēgt sestajā daļā vārdus “otrajā un”;

papildināt pantu ar septīto daļu šādā redakcijā:

“(7) Šā panta otrajā daļā minēto reģistru pārziņiem un turētājiem ir tiesības piekļūt Latvijas Republikas Uzņēmumu reģistra rīcībā esošiem datiem par likuma subjektiem un to uzraudzības un kontroles institūcijām, lai identificētu likuma subjektus un to pārstāvjus, kas ir tiesīgi pieprasīt un saņemt šā panta otrajā daļā minēto informāciju.”.

1. Izslēgt 41.panta pirmajā un otrajā daļā vārdus “bez maksas”.
2. Papildināt likumu ar 55.1 pantu šādā redakcijā:

“**55.1 pants. Finanšu izlūkošanas dienesta un Finanšu ministrijas sadarbība ar uzraudzības un kontroles institūcijām**

(1) Lai sekmētu uzraudzības un kontroles institūciju savstarpējo sadarbību un informācijas apmaiņu, veicinātu vienotu praksi uzraudzības un kontroles pasākumu īstenošanā, normatīvajos aktos noteikto uzdevumu efektīvu izpildi un vienotu izpratni par noziedzīgi iegūtu līdzekļu legalizācijas un terorisma un proliferācijas finansēšanas riskiem un tendencēm, Finanšu ministrija koordinē uzraudzības un kontroles institūciju sadarbību, sasaucot uzraudzības un kontroles institūciju sadarbības un koordinācijas platformu. Uzraudzības un kontroles institūciju sadarbības un koordinācijas platformas sanāksmi sasauc Finanšu ministrija pēc savas iniciatīvas vai tad, ja to ierosina Finanšu izlūkošanas dienests vai vismaz viena no uzraudzības un kontroles institūcijām.

(2) Finanšu izlūkošanas dienests piedalās uzraudzības un kontroles institūciju sadarbības un koordinācijas platformas sanāksmēs un nodrošina informācijas sniegšanu uzraudzības un kontroles institūcijām atbilstoši šā likuma 51.panta pirmās daļas 3., 6., 7., 8., 9., 11. un 16. punktā noteiktajiem informēšanas pienākumiem.

(3) Finanšu ministrija, Finanšu izlūkošanas dienests un uzraudzības un kontroles institūcijas pēc savas iniciatīvas sadarbības un koordinācijas platformas ietvaros ir tiesīgas apmainīties ar informāciju, kas attiecas uz noziedzīgi iegūtu līdzekļu legalizāciju, terorisma un proliferācijas finansēšanu vai šo darbību mēģinājumu, identificētajiem nozares riskiem un veiktajiem uzraudzības un kontroles pasākumiem.”.

Likums stājas spēkā 2022.gada 3.janvārī.

Finanšu ministrs J.Reirs